Okresná prokuratúra Zvolen 
Trhová 1, 960 19 Zvolen 1 	

Sp. zn. : 3 Pv 156/13/6611	Zvolen, 6.5.2013
EEČ : 2-51-70-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX 196
 pre prečin ublíženia na zdraví podľa § 157 ods. 1 Tr. zákona, ktorého sa dopustil na tom skutkovom základe, že 
dňa 28. 02. 2013 v čase o 18. 15 h na miestnej komunikácii vedúcej pri plničke Ostrolúckej minerálnej vody v katastri obce Ostrá Lúka, okres Zvolen viedol XXXXX, nar. 25. 11. 1983, bytom XXXXX 196, okres XXXXX, ako vodič motocykel zn. Suzuki GS 500, ev. č. NR 464 AK, smerom od Žiaru nad Hronom na Zvolen, pri jazde neprispôsobil rýchlosť jazdy stavu a povahe vozovky, s motocyklom dostal šmyk, v ktorom došlo k pádu motocykla na ľavý bok, následkom čoho došlo k zraneniu spolujazdkyne z motocykla Suzuki GS 500, ev. č. NR 464 AK, XXXXX, nar. 15. 06. 1982, bytom Novomeského 497/1, XXXXX, ktorá pri dopravnej nehode utrpela zlomeninu horného konca píšťaly s predpokladanou dobou PN nad 42 dní,

lebo je trestné stíhanie neprípustné podľa § 9 odsek 1 písmeno f/ Trestného poriadku.

Odôvodnenie:
Poverený príslušník OR PZ ODI Zvolen uznesením zo dňa 28. 02. 2013 začal podľa § 199 ods. l Tr. por. a súčasne podľa § 206 ods. l Tr. por. vzniesol obvinenie XXXXX,  nar. 25. 11. 1983, bytom XXXXX 196 pre prečin ublíženia na zdraví podľa § 157 ods. 1 Tr. zákona, na tom skutkovom základe, že dňa 28. 02. 2013 v čase o 18. 15 h na miestnej komunikácii vedúcej pri plničke Ostrolúckej minerálnej vody v katastri obce Ostrá Lúka, okres Zvolen viedol XXXXX, nar. 25. 11. 1983, bytom XXXXX 196, okres XXXXX, ako vodič motocykel zn. Suzuki GS 500, ev. č. NR 464 AK, smerom od Žiaru nad Hronom na Zvolen, pri jazde neprispôsobil rýchlosť jazdy stavu a povahe vozovky, s motocyklom dostal šmyk, v ktorom došlo k pádu motocykla na ľavý bok, následkom čoho došlo k zraneniu spolujazdkyne z motocykla Suzuki GS 500, ev. č. NR 464 AK, XXXXX, nar. 15. 06. 1982, bytom Novomeského 497/1, XXXXX, ktorá pri dopravnej nehode utrpela zlomeninu horného konca píšťaly s predpokladanou dobou PN nad 42 dní.
	
V priebehu vyšetrovania bol do spisového materiálu zabezpečený výsluch obvineného XXXXX, ktorý uviedol, že si je plne vedomý spôsobenia dopravnej nehody, na uvedenom mieste ako prechádzal ľavotočivou zákrutou, na namrznutej vode dostal šmyk a spoločne so spolujazdkyňou XXXXX spadli. Následne privolal záchranku a aj políciu. Mrzí ho, že pri nehode došlo k jej zraneniu. Uviedol, že s pošk. XXXXX sú snúbenci, bývajú v spoločnej domácnosti a v najbližšej budúcnosti chcú uzavrieť manželstvo. 

Svedkyňa -  poškodená XXXXX uviedla, že ako spolujazdkyňa bola účastná dopravnej nehody, kedy vodičom motocykla Suzuki GS 500, bol XXXXX, ktorý na starej ceste zo Źiaru nad Hronom do Zvolena pri plničke minerálnej vody Ostrolúcka dostal šmyk a obaja spadli na zem a pri páde si zlomila nohu, ktoré zranenie jej bolo operačne liečené. Uviedla, že XXXXX je jej snúbenec, žijú v spoločnej domácnosti ako druh a družka a plánujú spoločný život. Taktiež uviedla, že nedala súhlas na trestné stíhanie XXXXX v zmysle § 211 Tr. poriadku.

 Do spisového materiálu bol zabezpečený záznam a fotodokumentácia z miesta dopravnej nehody, lekárske správy, evidenčná karta vozidla, evidenčná karta vodiča a odpis z RT.  

Podľa § 215 ods. 1 písm. d/ Tr. poriadku s poukazom na § 9 ods. 1 písm. f/ Tr. poriadku je trestné stíhanie neprípustné ak je trestné stíhanie podmienené súhlasom poškodeného a nebol súhlas daný. Podľa § 211 ods. l Tr. poriadku trestné stíhanie pre trestný čin ublíženia na zdraví podľa § 157 Tr. zákona proti tomu, kto je vo vzťahu k poškodeného osobou, voči ktorej by mal poškodený ako svedok právo odoprieť výpoveď, možno začať a v už začatom trestnom stíhaní pokračovať, iba so súhlasom poškodeného. Nakoľko v priebehu vyšetrovania poškodená XXXXX, uviedla, že s obvineným XXXXX žije ako druh a družka, sú v blízkom pomere, žijú spolu v jednej domácnosti, využila ust. § 211 ods. l Tr. poriadku a nedala súhlas na jeho trestné stíhanie, rozhodol som tak, ako je uvedené vo výrokovej časti tohto uznesenia a v zmysle § 215 ods. 1 písm. f/ Trestného poriadku s poukazom na § 9 ods. 1 písm. f/ Tr. poriadku som trestné stíhanie obv. XXXXX zastavil. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. František Judiak
prokurátor